S-650/2017

Mál þetta, sem dómtekið var 13. desember sl., er höfðað með ákæru, útgefinni af lögreglustjóranum á höfuðborgarsvæðinu 14. nóvember 2017, á hendur U-kk-þgf J-kk-þgf, kt. 000000-0000, Ugluhólum 10, Reykjavík, fyrir eftirtalda þjófnaði:

1. Með því að hafa föstudaginn 13. janúar 2017 stolið hörðum diski að söluandvirði kr. 24.996 kr. í verslun Elko að Fiskislóð í Reykjavík.

2. Með því að hafa mánudaginn 16. janúar 2017 stolið Bosch borhamar og vasaljósi að samtals söluandvirði 91.490 kr. í verslun Byko að Skemmuvegi í Kópavogi.

3. Með því að hafa laugardaginn 11. mars 2017 stolið eldsneyti að söluandvirði 4.908 kr. á sölustöð Olís að Tryggvabraut 1 á Akureyri.

4. Með því að hafa fimmtudaginn 6. apríl 2017 stolið matvöru samtals söluandvirði kr. 4.678 kr. í verslun Hagkaups í Litlatúni í Garðabæ.

Telst þetta varða við 244. gr. almennra hegningarlaga nr. 19/1940.

II.

Fyrir eftirtalin umferðar- og fíkniefnalagabrot:

1. Með því að hafa aðfaranótt mánudagsins 9. janúar 2017 ekið bifreiðinni AD-297 ófær um stjórna henni örugglega vegna áhrifa ávana- og fíkniefna (amfetamín í blóði mældist 355 ng/ml) eftir Arnarnesvegi við Hafnarfjarðarveg í Garðabæ.

2. Með því að hafa aðfaranótt fimmtudagsins 19. janúar 2017 ekið bifreiðinni AD-297 ófær um stjórna henni örugglega vegna áhrifa ávana- og fíkniefna (amfetamín í blóði mældist 725 ng/ml) eftir Rofabæ í Reykjavík, þar sem lögregla stöðvaði aksturinn. Við leit á ákærða í kjölfarið var lagt hald á 0,74 g af amfetamíni sem hann hafði haft í vörslum sínum.

3. Með því að hafa aðfaranótt fimmtudagsins 2. febrúar 2017 ekið bifreiðinni GN-316 ófær um stjórna henni örugglega vegna áhrifa ávana- og fíkniefna (amfetamín í blóði mældist 475 ng/ml) eftir Dalvegi í Kópavogi.

4. Með því að hafa miðvikudaginn 9. mars 2017 ekið bifreiðinni GN-316 ófær um stjórna henni örugglega vegna áhrifa ávana- og fíkniefna (amfetamín í blóði mældist 535 ng/ml) eftir Reykjanesbraut sunnan við Bústaðaveg í Reykjavík.

5. Með því að hafa aðfaranótt sunnudagsins 19. mars 2017 ekið bifreiðinni GN-316 ófær um stjórna henni örugglega vegna áhrifa ávana- og fíkniefna (amfetamín í blóði mældist 625 ng/ml) eftir Vesturhólum í Reykjavík.

6. Með því að hafa laugardaginn 25. mars 2017 ekið bifreiðinni GN-316 án þess að hafa ökuskírteini meðferðis og með 109 km hraða suður Hafnarfjarðarveg við Silfurtún í Garðabæ, þar sem leyfilegur hámarkshraði var 80 km/klst.

7. Með því að hafa aðfaranótt sunnudagsins 26. mars 2017 ekið bifreiðinni GN-316 ófær um stjórna henni örugglega vegna áhrifa ávana- og fíkniefna (amfetamín í blóði mældist 130 ng/ml) eftir Reykjanesbraut á móts við Kaplakrika í Hafnarfirði.

8. Með því að hafa aðfaranótt mánudagsins 12. mars 2017 ekið bifreiðinni GN-316 ófær um stjórna henni örugglega vegna áhrifa ávana- og fíkniefna (amfetamín í blóði mældist 420 ng/ml) eftir Hofsbót á Akureyri.

9. Með því að hafa aðfaranótt mánudagsins 9. júní 2017 ekið bifreiðinni ND-385 ófær um stjórna henni örugglega vegna áhrifa ávana- og fíkniefna (amfetamín mældist í þvagi) eftir Eyrarvegi við Sólvelli á Akureyri.

10. Með því að hafa föstudaginn 16. júní 2017 ekið bifreiðinni VV-202 sviptur ökuréttindum og ófær um stjórna henni örugglega vegna áhrifa ávana- og fíkniefna (amfetamín í blóði mældist 230 ng/ml) eftir Hrauntungu í Kópavogi, þar sem lögregla stöðvaði aksturinn. Við leit á ákærða í kjölfarið var lagt hald á 1,36 g af amfetamíni sem hann hafði haft í vörslum sínum.

Teljast brot í 1.-5. og 7. til 10. lið varða við 1., sbr. 2. mgr. 45. gr. a., sbr. 1. mgr. 100. gr. umferðarlaga nr. 50/1987 en brot í 2. og 10. lið teljast einnig varða við 2., sbr. 5. og 6. gr. laga nr. 65/1974 um ávana- og fíkniefni auk þess sem brot í 10. lið varða við 1. mgr. 48. gr., sbr. 1. mgr. 100. gr. laga nr. 50/1987. Brot í 6. lið telst varða við 1., sbr. 3. mgr. 37. gr. og 1. mgr. 48. gr., sbr. 1. mgr. 100. gr. laga nr. 50/1987.

Þess er krafist að ákærði verði dæmdur til refsingar, greiðslu alls sakarkostnaðar og sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006. Jafnframt að ákærði sæti upptöku á 2,1 g af amfetamíni samkvæmt heimild í 5. mgr. 6. gr. laga nr. 65/1974.

Verjandi ákærða krefst vægustu refsingar sem lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í apríl 1996. Með dómi Héraðsdóms Norðurlands Eystra, uppkveðnum 22. júní 2016, var honum gert að sæta fangelsi í 45 daga, skilorðsbundið í tvö ár, vegna þjófnaðar. Með brotum þeim sem ákærði er sakfelldur fyrir í þessu máli hefur hann rofið skilorð framangreinds dóms. Ber nú að dæma skilorðsdóminn upp og er ákærða dæmd refsing í einu lagi, sbr. 60. gr. almennra hegningarlaga nr. 19/1940. Í þessu máli er ákærði meðal annars fundinn sekur um fjögur þjófnaðarbrot, sem framin voru á tímabilinu 13. janúar 2017 til 6. apríl sama ár og einnig fyrir að hafa margítrekað eða alls í níu skipti, á tímabilinu 9. janúar 2017 til 16. júní 2017, ekið undir áhrifum ávana- og fíkniefna.

Með hliðsjón af framangreindu, sakarefni þessa máls sem og 77. gr. almennra hegningarlaga nr. 19/1940 þykir refsing ákærða hæfilega ákveðin fangelsi í fimm mánuði.

Með vísan til lagaákvæða í ákæru er ákærði sviptur ökurétti í 4 ár frá 9. júní 2017.

Með vísan til lagaákvæða í ákæru eru gerð upptæk til ríkissjóðs 2,1 g af amfetamíni, sem lögregla lagði hald á við rannsókn málsins.

Ákærði greiði málsvarnarþóknun skipaðs verjanda síns, S-kk-ef K-kk-ef K-kk-ef hrl., 126.480 krónur, að meðtöldum virðisaukaskatti, og 894.508 krónur í annan sakarkostnað.

Af hálfu ákæruvaldsins flutti málið A-kvk-nf L-kvk-nf G-kvk-nf aðstoðarsaksóknari.

L-kvk-nf R-kvk-nf S-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, U-kk-nf J-kk-nf, sæti fangelsi í fimm mánuði.

Ákærði er sviptur ökurétti í 4 ár frá 9. júní 2017.

Upptæk eru gerð til ríkissjóðs 2,1 g af amfetamíni.

Ákærði greiði málsvarnarþóknun skipaðs verjanda síns, S-kk-ef K-kk-ef K-kk-ef hrl., 126.480 krónur og 894.508 krónur í annan sakarkostnað.

L-kvk-nf R-kvk-nf S-kvk-nf